चोटिल ब्रावो चौथे एकदिवसीय मैच से बाहर  
वेस्ट इंडीज को भारत के खिलाफ चौथे वनडे से पहले करारा झटका लगा, जब उसका अहम बल्लेबाज डेरेन ब्रावो बायें पैर की मांसपेशियों में खिंचाव के कारण इस अहम मैच से बाहर हो गया।
वेस्ट इंडीज को भारत के खिलाफ चौथे वनडे से पहले करारा झटका लगा, जब उसका अहम बल्लेबाज डेरेन ब्रावो बायें पैर की मांसपेशियों में खिंचाव के कारण इस अहम मैच से बाहर हो गया।  वेस्ट इंडीज के कप्तान डेरेन सैमी ने होल्कर स्टेडियम में मैच की पूर्व संध्या पर कहा, डेरेन ब्रावो अगले मैच से बाहर हो गया है। शिव (शिवनरायण चंद्रपाल) जब टेस्ट (तीसरे टेस्ट में जो ड्रॉ रहा) में नहीं खेल पाया था, तो युवा कीरोन पावेल ने उसकी जगह ली थी और जिम्मेदारी से खेला था। हमें अब भी यही दिखाना है।  सैमी ने हालांकि स्वीकार किया कि टीम को बायें हाथ के इस बल्लेबाज की कमी खलेगी, जिसके पैर की मांसपेशियों में अहमदाबाद में तीसरे एकदिवसीय मैच के दौरान खिंचाव आ गया था। लेकिन कप्तान ने कहा कि इससे उसके दूसरे खिलाड़ी को मौका भी मिलेगा।  उन्होंने कहा, हां, हमें अपने बल्लेबाजी क्रम में ब्रावो की कमी खलेगी। लेकिन यह किसी और को मैदान पर उतरकर नाम कमाने का मौका देगा। हमारी टीम में सुधार हो रहा है और जब कोई खिलाड़ी नहीं खेल पाता, तो उसकी जगह दूसरा खिलाड़ी आकर अच्छा प्रदर्शन करता है।  सैमी ने कहा कि उन्हें भरोसा है कि अहमदाबाद में 16 रन की जीत से उनकी टीम का मनोबल बढ़ा होगा। वेस्ट इंडीज शृंखला में अभी 1-2 से पिछड़ रहा है।